Η **Αικατερίνη Καρατζά** ή **Ρόζα Μπότσαρη** (Κακόλακκος Πωγωνίου Ιωαννίνων, 1818/1820 - Αθήνα, Ιανουάριος 1875) ήταν κόρη του αγωνιστή της Ελληνικής Επανάστασης του 1821, Μάρκου Μπότσαρη και σύζυγος του στρατηγού Γεώργιου Καρατζά. Διετέλεσε κυρία επί των τιμών της βασίλισσας Αμαλίας.

Βιογραφία
---------

Γεννήθηκε το 1818 στο Κακόλακκο Πωγωνίου και ήταν κόρη του Σουλιώτη οπλαρχηγού και ήρωα της Ελληνικής Επανάστασης, Μάρκου Μπότσαρη και της Χρυσούλας Χρηστάκη ή Καλογήρου.

Με το ξέσπασμα της επανάστασης, ευρισκόμενη στα Ιωάννινα, αιχμαλωτίστηκε μαζί με άλλες γυναίκες και μεταφέρθηκε από τις αρχές σε μακρινό έδαφος της ευρωπαϊκής επικράτειας της Οθωμανικής Αυτοκρατορίας, στη Δράμα οπου ήταν στο Σεράι του Μαχμούτ Πασά Δράμαλη, κατά την παραμονή της στην αιχμαλωσία τέθηκε υπό την προστασία Οθωμανών γυναικών των ανώτερων κοινωνικών τάξεων. Μάλιστα, μια από αυτές φέρεται να προσπάθησε να την υιοθετήσει, τελικά όμως έπειτα από ανταλλαγή αιχμαλώτων, η Αικατερίνη επέστρεψε στην οικογένειά της και έπειτα μετέβη στο νεοσύστατο ελληνικό κράτος. 

Εκεί, τέθηκε υπό την προστασία της βασίλισσας Αμαλίας, η οποία της έδωσε τον τίτλο της πρώτης «κυρίας επί των τιμών» της βασιλικής αυλής. Με αυτή την ιδιότητα, συμμετείχε ως ακόλουθος της Αμαλίας στις επίσημες επισκέψεις της τελευταίας στις βασιλικές αυλές των διαφόρων κρατών της Ευρώπης. Το 1844, τιμήθηκε από τον βασιλιά της Βαυαρίας, Λουδοβίκο Α΄ με χρυσό σταυρό ενώ κατά την παραμονή της εκεί απέσπασε τον θαυμασμό της κοινής γνώμης για την ομορφιά της αλλά και για το γεγονός πως ήταν κόρη του φημισμένου αγωνιστή Μάρκου Μπότσαρη. Παράλληλα, φιλοτεχνήθηκε από τον Γερμανό ζωγράφο, Γιόζεφ Καρλ Στίλερ, πορτραίτο της, το οποίο σήμερα βρίσκεται στο ανάκτορο Νύμφενμπουργκ του Μονάχου, στην επονομαζόμενη *Πινακοθήκη των Καλλονών*. Η Αικατερίνη παντρεύτηκε τον στρατιωτικό Γεώργιο Καρατζά, με τον οποίο απέκτησε τέσσερα παιδιά, δύο από τα οποία πέθαναν σε νεαρή ηλικία. 

Απεβίωσε στην Αθήνα, τον Ιανουάριο του 1875. Η επίσημη ενδυμασία που χρησιμοποιούσε την εποχή που ζούσε στην βασιλική αυλή της Αμαλίας, φυλάσσεται στο Εθνικό Ιστορικό Μουσείο της Ελλάδος.

Οικογένεια
----------

Παντρεύτηκε τον Γεώργιο Καρατζά, εγγονό του Νικολάου πρίγκιπα της Βλαχίας και είχε τέκνα:

* Μάρκος Καρατζάς 1845-1885, αξιωματικός στην Αθήνα, νυμφεύτηκε την Ρωξάνη Σούτσου (1855-1940) και είχε τέκνο τον Γεώργιο Καρατζά (1878-1918) σύζυγο Μαρίας Σούτσου.

  

* Αλέξανδρος Καρατζάς 1847-1909, δικηγόρος, εισαγγελέας Εφετών, νυμφεύτηκε την Μαρία Βουδούρη (1857-1882) και μεταξύ άλλων, είχε τέκνο τη Ρόζα Καρατζά (1882-1977) σύζυγο Καλαμάρη.

 Ε.Καρατζά

  

  

* Ευφροσύνη Καρατζά 1856-1874, απεβίωσε 18 ετών.

Παραπομπές
----------

1. ↑  archive.org/details/poikilstoaethni02raphgoog/page/n299/mode/2up?view=theater.
2. 1 2 3  Καθημερινή: «Αικατερίνη - Ρόζα Μπότσαρη, στη σκιά του ονόματος», μυθιστορηματική βιογραφία από την Κατερίνα Αγραφιώτη, εκδόσεις Πάπυρος.
3. ↑  ΣΤΡΑΤΙΩΤΙΚΗ ΙΣΤΟΡΙΑ, τεύχος 138, Φεβρουάριος 2008, σελ. 11.
4. 1 2  Ιωάννου Αρσένη, *Ποικίλη Στοά - Εθνική εικονογραφημένη επετηρίς*, Εστία, Αθήναι 1881, σ. 247.
5. ↑  Βασιλική Χατζηγεωργίου, Ματθίλδη Πυρλή, *Μια Ελληνίς της Ιστορίας. Πορτραίτα Γυναικών που Έζησαν στην Επανάσταση του 1821*, Άγρα, 2022, σελ. 24.
6. ↑  *Ποικίλη Στοά - Εθνική εικονογραφημένη επετηρίς*, 1881, σ. 247 - 248.
7. ↑  *Ποικίλη Στοά - Εθνική εικονογραφημένη επετηρίς*, 1881, σ. 248.
8. ↑  Γιάννης Καιροφύλας, Η Αθήνα στου Όθωνα τα χρόνια,εκδόσεις Καστανιώτη, χ.χ.
9. ↑  «Ελληνική Κοινότητα Μονάχου». Αρχειοθετήθηκε από το πρωτότυπο στις 17 Απριλίου 2015. Ανακτήθηκε στις 11 Φεβρουαρίου 2015.
10. ↑  *Ελληνικές Φορεσιές*, Συλλογή Εθνικού Ιστορικού Μουσείου, Ιστορική και Εθνολογική Εταιρεία της Ελλάδος, β' έκδοση, Αθήνα 2005, σελ. 236 - 237.
11. ↑  Agraphiōtē, Katerina (2007). *Aikaterinē-Roza Botsarē : ste skia tou onomatos*. Athēna: Ekdotikos Organismos Papyros. ISBN 978-960-6715-36-5. 183811361.
12. ↑  «Portrait of Euphrosyni, daughter of Georgios Karatzas,1877, National Gallery of Greece».

Πηγές
-----

* Ιωάννης Αρσένης, επιμ. (1881). *Ποικίλη Στοά: Εθνική εικονογραφημένη επετηρίς*. Αθήνα: Εστία. Ανακτήθηκε στις 22 Μαρτίου 2010.
* Θεόδωρος Βελιανίτης (1896). Κ. Μάισνερ και Ν. Καργαδούρης, επιμ. *Η Ελλάς κατά τους Ολυμπιακούς Αγώνας του 1896*. Αθήνα: Εκ του Τυπογραφείου της Εστίας. Ανακτήθηκε στις 17 Μαΐου 2010.
* Famille Caragea

Αναφορές
--------

Στο βιβλίο A Poet's Bazaar του Hans Christian Andersen στο κεφάλαιο The Feast of Freedom και The Court in Athens.